Kominike de pres LALIT

Lisansiman sovaz dan Zonn Frans:

Guvernman bizin apel Parlman dirzans

pu sanz lalwa Zonn Frans pu protez travayer!
LALIT kondann lisansiman sovaz ki pe derule dan sekter Zonn Frans. LALIT solider avek tu travayer Zonn Frans ki finn perdi zot travay lafin lane dernyer ek kumansman sa lane-la. Lisansiman ki finn ena dan Afasia Vandredi dernye li totalman inakseptab.

Lisansiman ki pe derule dan Zonn Frans li premyerman enn konsekans direk politik ki guvernman MSM/MMM/PMSD finn adopte viz-a-vi patrona, ek li dezyeman enn konsekans direk  globalizasyon kapitalist  ki pe derule dan lemond zordi.

Depi ki guvernman MSM/MMM/PMSD finn o-puvwar zot finn adopte ek ranforsi politik “guvernman fasilitater kapitalist” ki rezim Travayis/PMXD ti aplike avan. MSM/MMM/PMSD finn aliyn zot lor azanda klas kapitalist parski zot prizonye klas kapitalist ki finn finans zot kanpayn elektoral. MSM/MMM/PMSD finn sistematikman refiz ki aplik Labour Act dan sekter Zonn Frans. Zot finn dakor ki patrona Zonn Frans pa bizin inform Minister Travay ni al divan “Termination of Contract of Service Board” kan zot pe fer enn lisansiman masif. Se lakoz sa seksyon Labour Act pa aplike a Zonn Frans  ki zordi patrona Afasia pe kapav azir kuma sovaz viz-a-vi travayer. Se lakoz samem ki Minis Travay, selon so prop komanter, pe pass kuma “gopia”(ref  5 Plus, 6 Zanvye 2002). Se lakoz samem ki Minis Lindistri, Jayen Cuttaree, kapav deklar “aveg” e aster pe dekuver ki ena “lacunne dans nos lois” (ref Week-End, 6 Zanvye 2002).

Nu remarke ki guvernman MSM/MMM/PMSD konn fer Amandman Konstitisyonel dirzans pu tir Direktris ECO ek pu protez so Minis Lindistri, Jayen Cuttaree, me zame finn truv itil pu sanz lalwa pu protez 90,000 travayer Zonn Frans.

Avek Africa Act (ki tu bann parti politik, apar LALIT, finn aplodi,) azordi patrona Zonn Frans pe demenaz ek delokaliz zot lindistri. Grup Afasia limem deza ena 5 lizinn Madagascar, ki anplway avek enn saler faminn, pre 3000 travayer laba. E dan Moris azordi apre lisansiman masif, Afasia ena zis 150 travayer etranze ki reste. Zot oblize travay dan kondisyon semi-esklavaz. Sa-mem lozik infernal globalizasyon kapitalist. Mem dan BATA, ki pa EPZ, pe gayn lisansiman byin trakasan. Patron pe azir inpiniman. 

Ki LALIT reklame:

1. LALIT reklam ki Kabine Minis ki pe zwenn Vandredi 11 Zanvye, vinn avek enn Amandman Dirzans pu debat dan enn sesyon dirzans Lasanble Nasyonal pu ki Labour Act ek seksyon lor TCSB aplike dan Zonn Frans. Olye ki apel Lasanble Nasyonal pu debat ek adopte “Anti-Terrorism Bill, ki pu antrav liberte ek drwa fondamantal tu sitwayin, guvernman ti bizin dirzans protez drwa travayer Zonn Frans.

2. LALIT dimann ki Minister Travay purswiv Grup Afasia pu lisansiman inzistifye pu ki travayer gayn enn Severence Allowence pinitif.

3. LALIT reklam ki guvernman antam bann prosedir pu zel dibyin grup Afasia ziska ki so prose dan Lakur Indistriyel fini.

4. LALIT reklam alokasyon somaz pu tu travayer lisansye.

